b"\n_START_ARTICLE_\nVelblod\n_START_SECTION_\nOpis\n_START_PARAGRAPH_\nVelblodi so najbolj prepoznavni po zna\xc4\x8dilni grbi, kjer shranjujejo hranilne snovi v obliki ma\xc5\xa1\xc4\x8dob (in ne vodo, kot je raz\xc5\xa1irjeno mnenje). Fiziolo\xc5\xa1ko, anatomsko in vedenjsko so velblodi zelo dobro prilagojeni na su\xc5\xa1ne razmere. Njihov organizem lahko prenese mnogo bolj drasti\xc4\x8dno dehidracijo in nihanje telesne temperature kot drugi sesalci, poleg tega pa zelo u\xc4\x8dinkovito zadr\xc5\xbeujejo vodo v telesu._NEWLINE_Raz\xc5\xa1irjen izraz za obe vrsti velblodov je \xc2\xbbkamela\xc2\xab, vendar je ta izraz ustreznej\xc5\xa1i za vse predstavnike dru\xc5\xbeine kamel, kamor uvr\xc5\xa1\xc4\x8damo tudi lamo, alpako, gvanaka in vikunjo._NEWLINE_Velblodi povpre\xc4\x8dno do\xc5\xbeivijo starost med 40 in 50 let. Odrasel velblod dose\xc5\xbee ple\xc4\x8dno vi\xc5\xa1ino okoli 185\xc2\xa0cm, do vrha grbe pa okoli 215\xc2\xa0cm. V diru dose\xc5\xbeejo najvi\xc5\xa1jo hitrost do 65\xc2\xa0km/h, vendar pa pri tej hitrosti ne morejo dolgo vztrajati. Obi\xc4\x8dajno se na dalj\xc5\xa1e razdalje premikajo v teku pri hitrosti okoli 40\xc2\xa0km/h. Baktrijska dvogrba kamela dose\xc5\xbee te\xc5\xbeo med 300 in 1000\xc2\xa0kg, enogrba kamela pa med 300 in 600\xc2\xa0kg.\n_START_SECTION_\nUdoma\xc4\x8ditev in uporaba\n_START_PARAGRAPH_\nVe\xc4\x8dina danes \xc5\xbeive\xc4\x8dih velblodov je udoma\xc4\x8denih. V Severni Ameriki so bili velblodi skupaj z ve\xc4\x8d drugimi velikimi \xc5\xbeivalskimi vrstami iztrebljeni v \xc4\x8dasu selitve severnoameri\xc5\xa1kih staroselcev iz Azije v Severno Ameriko, pred okoli 12.000 do 10.000 leti._NEWLINE_Danes je edina v naravi \xc5\xbeive\xc4\x8da neudoma\xc4\x8dena vrsta velblodov baktrijska dvogrba kamela, ki je raz\xc5\xa1irjena v pu\xc5\xa1\xc4\x8davi Gobi._NEWLINE_Velblod se je, podobno kot konj raz\xc5\xa1iril v Azijo iz svoje mati\xc4\x8dne domovine Severne Amerike preko Beringovega kopenskega mosta. Tam se je raz\xc5\xa1iril, ljudje pa so jih nato tam udoma\xc4\x8dili in jih zanesli po celem svetu._NEWLINE_Najverjetneje so enogrbe velblode prvi\xc4\x8d udoma\xc4\x8dili v ju\xc5\xbeni Arabiji okoli 3.000 let pr. n. \xc5\xa1t., v osrednji Aziji pa so baktrijsko dvogrbo kamelo udoma\xc4\x8dili okoli 2.500 let pr. n. \xc5\xa1t._NEWLINE_Od udoma\xc4\x8ditve enogrbe kamele so le-te nepogre\xc5\xa1ljivo transportno sredstvo v severni Afriki, ki jih je pri\xc4\x8dela izpodrivati \xc5\xa1ele uvedba motornih vozil v 19. stoletju._NEWLINE_Kamelje mleko je \xc5\xa1e danes glavni vir hrane nomadskih plemen v severni Afriki, u\xc5\xbeitno pa je tudi njihovo meso.\n_START_SECTION_\nEtimologija\n_START_PARAGRAPH_\nBeseda velblod (stcslovan. vel\xd1\x8cb\xc7\xabd\xd1\x8a) izvira iz gotske besede za kamelo ulbandus, ki je verjetno prek ljudskolatinske razli\xc4\x8dice prevzeta iz starogr\xc5\xa1ke besede elefas (oz. njenega rodilnika elefantos) za slona. Germanska in posledi\xc4\x8dno slovanska ljudstva so poimenovanji obeh \xc5\xbeivali verjetno pome\xc5\xa1ala zato, ker so ju poznala le po pripovedovanjih. Goti naj bi besedo prevzeli v 4. stoletju na obmo\xc4\x8dju spodnjega Podonavja in jo od tam tudi posredovali Slovanom. Praslovanska oblika se je prvotno morda glasila **v\xd1\x8alb\xc7\xabd\xd1\x8a, a ker vsi slovanski jeziki v prvem zlogu izhajajo iz oblike *vel-, je mo\xc5\xbeno, da je bila beseda \xc5\xbee v praslovanski dobi ljudskoetimolo\xc5\xa1ko naslonjena na pridevnik *velij\xd1\x8c 'velik'."